Koreja e Veriut kryen provë të re bërthamore
Zyrtarët amerikanë thonë se provat e Penianit rrisin mundësinë për konflikt
Koreja e Veriut kreu një provë të tretë bërthamore në kundërshtim me sanksionet e Kombeve të Bashkuara. Këtë herë, rreziku për Penianin është më i madh se sa me provat e viteve 2006 dhe 2009. Zyrtarët amerikanë paralajmërojnë se provat bërthamore të Koresë së Veriut rrisin mundësinë për konflikt. Programi bërthamor i Koresë së Veriut nuk është ndërprerë, megjithë sanksionet ndërkombëtare që vazhdojnë prej vitesh. Sekretari i Shtetit i sapo konfirmuar në këtë post, John Kerry, tha se provat bërthamore të Koresë së Veriut rrisin mundësinë për konflikt. Zëdhënësja e Departamentit të Shtetit Victoria Nuland tha se Shtetet e Bashkuara do të kujdesen që rezoluta e muajit të kaluar e Këshillit të Sigurimit e cila zgjeron sanksionet kundër Phenianit për programin e tij të armëve bërthamore, të vihet në zbatim. Por profesorja e Universitetit Georgetown, Balbina Hwang, thotë se këto lloj mënyrash nuk ndikojnë tek udhëheqësit e Koresë së Veriut. Zonja Hwang thotë se Korea e Veriut madje nuk trembet as nga gjobat me të cilat e kërcënon Kina, burimi i saj kryesor i ushqimit dhe karburantit. Në një kohë pakënaqësish dhe ngadalësimit ekonomik brenda Kinës, Pekini e sheh provën bërthamore si faktor destabilizues, thotë profesori Jin Canrong i Universitetit Renmin të Kinës. Ekspertët thonë se prova e Koresë së Veriut do ta bëjë më të vështirë për të ndalur programin bërthamor të Iranit, sepse dy vendet shkëmbejnë teknologji bërthamore me njëri-tjetrin.